Bewerings van “seks-vir-werk” ondersoekDie Oos-Kaapse regering gaan ondersoek instel na bewerings dat regeringsamptenare glo seks geëis het van vroulike interns in ruil vir werk. Mandisa Titi, woordvoerder van die provinsiale regering, sê die bewerings het regeringsleiers onkant betrap aangesien daar geen rekord is van klagtes wat by die relevante instellings of wetstoepassingsagentskappe aanhangig gemaak is nie. “Die direkteur-generaal, as hoof van die provinsiale administrasie, het nietemin besluit om ‘n ondersoek na die bewerings van stapel te stuur.” Ngaka Mosehana, hoof van die veiligheidsdepartement, sal ‘n span van vier beamptes in die ondersoek lei. Die ondersoek sal van 17 Junie tot 11 Julie plaasvind. “Die beweerde oortreders sowel as die beweerde slagoffers sal nie geviktimiseer word as ‘n gevolg van hul deelname aan hierdie proses nie,” het Titi gesê. The Herald het vroeër berig dat sommige beamptes in die provinsiale wetgewer by die skandaal geïmpliseer is. Die bewerings het verlede maand in die wetgewer aan die lig gekom. Die kontrakte van interns wat glo versoeke vir seks geweier het se kontrakte is glo nie hernu nie. Die koerant het berig dat die vakbond Nehawu die speaker van die wetgewer, Noxolo Kiviet, versoek het om die bewerings te ondersoek. Die Daily Dispatch het Woensdag berig dat Fikile Xasa, LUR vir plaaslike regering en tradisionele sake, ‘n beroep gedoen het op slagoffers van die skandaal om na vore te kom.